Nýsköpunarfyrirtækið Controlant , sem hefur þróað lausnir til þess að fylgjast með ástandi viðkvæmra vara , líkt og lyfja og matvara , lauk síðasta haust samtals um 960 milljóna króna hlutafjáraukningu . Erlendir fjárfestar komu með um fjórðung fjármagnsins . Guðmundur Árnason , fjármálastjóri Controlant , segir í samtali við Markaðinn að hlutafjáraukningunni sé ætlað að standa straum af vexti og uppbyggingu félagsins en það sé nú í verulegum vexti á erlendum mörkuðum . Fyrri hluthafar Controlant leiddu hlutafjáraukninguna en nýir fjárfestar , innlendir sem erlendir , bættust jafnframt í hluthafahópinn . Samlagssjóðir Frumtaks Ventures eru stærsti hluthafi nýsköpunarfyrirtækisins en eignarhlutur þeirra nam tæplega 38 prósentum fyrir hlutafjáraukninguna . Aðrir stórir hluthafar í Controlant eru enn fremur fjárfestingafélagið TT Investments , sem er meðal annars í eigu Baldurs Guðlaugssonar , fyrrverandi ráðuneytisstjóra , og Kjartans Gunnarssonar , fyrrverandi framkvæmdastjóra Sjálfstæðisflokksins , Gísli Herjólfsson , framkvæmdastjóri og einn stofnenda Controlant , eigendur Málningar , fjárfestarnir Magnús Magnússon og Magnús Pálmi Örnólfsson , Bessi Gíslason lyfjafræðingur og Ingi Guðjónsson , stjórnarformaður og einn eigenda Lyfju , svo nokkur dæmi séu nefnd . Rekstrartekjur Controlant námu ríflega 219 milljónum árið 2018 , samkvæmt ársreikningi nýsköpunarfyrirtækisins , en Gísli Herjólfsson framkvæmdastjóri sagði í samtali við Morgunblaðið síðasta vor að gert væri ráð fyrir að tekjur á árinu 2019 yrðu yfir 500 milljónir króna . Fyrirtækið skilaði rúmlega 605 milljóna króna tapi á árinu 2018 og jókst það umtalsvert frá árinu 2017 þegar það var um 324 milljónir króna . Rekstrargjöld jukust um 82 prósent á árinu og námu alls 820 milljónum króna en Gísli tók fram í fyrrnefndu viðtali að fyrirtækið væri í miklum uppbyggingarfasa sem hefði áhrif á afkomuna .